L 166/170
9.
RO
Jurnalul Oficial al Uniunii Europene
30.6.2023
PERICOLE ASOCIATE PRODUSELOR CU ROȚI
Produsele pentru copii cu roți sau rotile (pentru transport sau alte mișcări) trebuie proiectate și fabricate astfel încât pericolele asociate roților sau rotilelor și mișcării neintenționate să fie limitate cât mai mult posibil.
Trebuie incluse cerințe pentru prevenirea pericolelor legate de roți/rotile și de mișcarea neintenționată, cu privire la următoarele aspecte (după caz), dar fără a se limita la acestea: (a) toate produsele cu roți trebuie să fie prevăzute cu un dispozitiv/dispozitive de blocare adecvat(e), care să garanteze stabilitatea atunci când este necesar; (b) toate dispozitivele de blocare trebuie să poată fi utilizate în condiții de siguranță; (c) produsele pentru copii cu roți trebuie să aibă o funcție de parcare care să le permită să fie imobilizate în mod stabil, indiferent de suprafață.
10.
PERICOLE DE ÎNCURCARE
Produsele pentru copii trebuie proiectate și fabricate astfel încât pericolele de încurcare să fie limitate cât mai mult posibil.
Trebuie incluse cerințe cu privire la următoarele pericole (după caz), dar fără a se limita la acestea: (a) pericolele de agățare; (b) agățarea produselor textile, cum ar fi articolele de îmbrăcăminte (elemente de închidere, nasturi, decorațiuni, cusături sau alte elemente similare, având ca rezultat orificii, spații și deschideri sau părți proeminente cu margini rotunjite în proiectare); (c) pericolele de strangulare cauzate de corzi, panglici, legături, cabluri sau bucle; (d) pericolele cauzate de monofilamente; (e) pericolele cauzate de mânere.
Standardele trebuie să precizeze în mod clar dimensiunile de siguranță și cerințele de încercare în ceea ce privește corzile, panglicile, legăturile, cablurile, buclele și alte pericole de încurcare.
Aceste măsurători trebuie să reflecte întotdeauna cele mai recente date antropometrice și să se refere în mod explicit la cunoștințele privind siguranța copiilor.
Pungile de depozitare pentru produse trebuie să fie, de asemenea, sigure.
11.
PERICOLE DE SUFOCARE PRIN ÎNGHIȚIRE
Produsele pentru copii trebuie proiectate și fabricate astfel încât pericolele de sufocare prin înghițire să fie eliminate.
Trebuie incluse cerințe pentru prevenirea pericolelor legate de sufocarea prin înghițire, cu privire la următoarele aspecte (după caz), dar fără a se limita la acestea: (a) nicio parte care poate fi desprinsă de forța pe care un copil ar putea să o aplice nu trebuie să fie într-atât de mică încât să prezinte un pericol de sufocare prin înghițire; (b) nicio parte care este suficient de mică pentru a prezenta un pericol de sufocare prin înghițire nu trebuie să se spargă, să se rupă sau să se desprindă în timpul utilizării (de exemplu, atunci când este lăsată să cadă); (c) nicio componentă care poate fi îndepărtată fără utilizarea unui instrument nu trebuie să prezinte un pericol de sufocare prin înghițire; (d) nicio componentă care este atât de lungă încât poate declanșa reflexul faringian, în cazul în care copilul introduce produsul în gură, nu ar trebui să fie permisă pentru copiii care sunt prea mici să se ridice în picioare fără ajutor, din cauza pericolului de sufocare prin înghițire; (e) materialele de umplere care prezintă un pericol de sufocare prin înghițire nu trebuie să devină accesibile atunci când sunt supuse forțelor pe care le-ar putea aplica un copil; (f) produsele nu trebuie să prezinte un pericol de inhalare ca urmare a dimensiunii elementelor pe care le conțin sau deoarece aceste elemente devin suficient de mici sau accesibile atunci când sunt supuse forțelor pe care le-ar putea aplica un copil; (g) se iau în considerare dimensiunea totală și forma produselor și, dacă este necesar, se aplică soluții tehnice/mecanice (de exemplu, orificii de aerisire în produse pentru care pericolul de sufocare prin înghițire este prezent în timpul utilizării normale și previzibile).
Standardele trebuie să precizeze în mod clar dimensiunile de siguranță și cerințele de încercare în ceea ce privește pericolele de sufocare prin înghițire.
Aceste măsurători trebuie să reflecte întotdeauna cele mai recente date antropometrice și să se refere în mod explicit la cunoștințele privind siguranța copiilor.